昭君出塞圖
作者：艾性夫
朝代：宋

paragraphs: 長門寫遍泥金帖，春風暗老如花靨。
臂紗尚護紅守宮，妾命君恩盡如葉。
一朝結束嫁荒陲，一馬前導五馬隨。
老奚并轡相笑語，雙袖自抱琵琶啼。
邊風吹碎心如夢，雲長只有孤鴻送。
早知氈帳是羊車，却把黄金博青冢。
向來玉鎖摇銅環，咫尺不得窺天顔。
祇今墮在萬里外，日光那到祁連山。
女色自矜還自悞，畫史欺君君莫怒。
甘向匈奴作婦翁，而翁首禍羞千古。